CELEX: 32018R0208
Language: fi
Date: 2018-02-12 00:00:00
Title: Komission asetus (EU) 2018/208, annettu 12 päivänä helmikuuta 2018, unionin rekisterin perustamisesta annetun asetuksen (EU) N:o 389/2013 muuttamisesta (ETA:n kannalta merkityksellinen teksti. )

13.2.2018   
            
            
               FI
            
            
               Euroopan unionin virallinen lehti
            
            
               L 39/3
            
         KOMISSION ASETUS (EU) 2018/208,
   annettu 12 päivänä helmikuuta 2018,
   unionin rekisterin perustamisesta annetun asetuksen (EU) N:o 389/2013 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 12 ja 19 artiklan,
   sekä katsoo seuraavaa:
   
               (1)
            
            
               Rekisterijärjestelmällä varmistetaan direktiivillä 2003/87/EY perustetun EU:n päästöoikeuksien kaupan järjestelmän, Kioton pöytäkirjan ja Euroopan parlamentin ja neuvoston päätöksen N:o 406/2009/EY (2) mukaisten tapahtumien tarkka kirjanpito. Rekisterit ovat standardoituja ja suojattuja sähköisiä tietokantoja, joiden sisältämien yhteisten tietojen avulla voidaan seurata yksiköiden myöntämistä, hallussapitoa, siirtämistä ja mitätöimistä, taata yleisölle oikeus tutustua tarvittaessa tietoihin ja luottamuksellisuus sekä varmistaa, ettei suoriteta siirtoja, jotka ovat velvoitteiden vastaisia.
            
         
               (2)
            
            
               Kun ja niin kauan kuin se on tarpeen EU:n päästökauppajärjestelmän ympäristötavoitteiden tinkimättömyyden suojelemiseksi, lentotoiminnan harjoittajat ja muut EU:n päästökauppajärjestelmän toiminnanharjoittajat eivät voi käyttää päästöoikeuksia, jos ne on myöntänyt jäsenvaltio, joka on ilmoittanut Eurooppa-neuvostolle aikomuksestaan erota unionista Euroopan unionista tehdyn sopimuksen (SEU) 50 artiklan mukaisesti. SEU-sopimuksen 50 artiklan perusteella käytävien neuvottelujen ja direktiivin 2003/87/EY 12 artiklan 3 kohdan mukaisesti komission olisi säännöllisesti arvioitava, onko päästöoikeuksien käytön kieltäminen edelleen tarpeen, erityisesti tilanteissa, joissa unionin lainsäädännön soveltaminen ei vielä lakkaa kyseisessä jäsenvaltiossa tai kun varmistetaan riittävällä tavalla, että päästöoikeuksien palauttaminen tapahtuu oikeudellisesti täytäntöönpanokelpoisella tavalla ennen kuin perussopimusten soveltaminen lakkaa.
            
         
               (3)
            
            
               Tämän asetuksen olisi tultava voimaan kiireellisesti ja sitä olisi sovellettava 1 päivästä tammikuuta 2018, jotta toimenpiteet tulevat voimaan niiden päästöoikeuksien osalta, jotka jaetaan ilmaiseksi, saadaan kansainvälisten hyvitysten vaihdosta tai huutokaupataan vuonna 2018. Asetuksen säännöksillä ei rajoiteta mahdollista tulevaa sopimusta tällaisen jäsenvaltion kanssa.
            
         
               (4)
            
            
               Tämän asetuksen vaikuttavuuden varmistamiseksi olisi toteutettava asianmukaiset tekniset toimenpiteet asetuksen soveltamisen aikana.
            
         
               (5)
            
            
               Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan komission asetus (EU) N:o 389/2013 (3) seuraavasti:
   
               1)
            
            
               Lisätään 41 artiklaan 4 kohta seuraavasti:
               ”4.   Päästöoikeuksissa, jotka luodaan 1 päivän tammikuuta 2018 jälkeen sellaisen jäsenvaltion kansallisen jakotaulukon tai kansainvälisten hyvitysten käyttöoikeustaulukon mukaisesti, joka on ilmoittanut Eurooppa-neuvostolle aikomuksestaan erota unionista Euroopan unionista tehdyn sopimuksen (SEU) 50 artiklan mukaisesti, tai jotka huutokaupataan kyseisen jäsenvaltion nimeämässä huutokauppapaikassa, on oltava maatunnus ja niiden on oltava eroteltavissa luomisvuoden perusteella. Vuodelle 2018 luotuja päästöoikeuksia ei merkitä maatunnuksella, jos unionin lainsäädännön soveltaminen ei vielä lakkaa kyseisessä jäsenvaltiossa 30 päivään huhtikuuta 2019 mennessä tai jos varmistetaan riittävällä tavalla, että päästöoikeuksien palauttaminen tapahtuu viimeistään 15 päivänä maaliskuuta 2019 oikeudellisesti täytäntöönpanokelpoisella tavalla ennen kuin perussopimusten soveltaminen lakkaa kyseisessä jäsenvaltiossa. Kyseisen jäsenvaltion on välittömästi 15 päivän maaliskuuta 2019 jälkeen raportoitava sääntöjen noudattamisesta jäsenvaltioille ja komissiolle.”
            
         
               2)
            
            
               Lisätään 67 artiklaan 4 kohta seuraavasti:
               ”4.   Päästöoikeuksia, joissa on 41 artiklan 4 kohdan mukainen maatunnus, ei voida palauttaa.”
            
         
               3)
            
            
               Lisätään 99 artiklaan 4 ja 5 kohta seuraavasti:
               ”4.   Komissio voi määrätä keskusvalvojan keskeyttämään tilapäisesti asianmukaisten päästökauppajärjestelmän prosessien hyväksymisen EU:n tapahtumalokissa 1 päivästä tammikuuta 2018 siihen saakka, kun 41 artiklan 4 kohdassa, 67 artiklan 4 kohdassa ja liitteessä XIV olevassa 4 artiklan c kohdassa ja 5 artiklan a kohdassa tarkoitetut toimenpiteet on toteutettu.
               5.   Komissio voi, myös sen jäsenvaltion pyynnöstä, joka on ilmoittanut Eurooppa-neuvostolle aikomuksestaan erota unionista Euroopan unionista tehdyn sopimuksen (SEU) 50 artiklan mukaisesti, määrätä keskusvalvojan keskeyttämään tilapäisesti asianmukaisten prosessien hyväksymisen EU:n tapahtumalokissa kyseisen jäsenvaltion osalta liittyen ilmaisjakoon, huutokauppoihin ja kansainvälisten hyvitysten vaihtoon.”
            
         
               4)
            
            
               Korvataan liitteessä XIV olevan 4 kohdan c alakohta seuraavasti:
               
                           ”c)
                        
                        
                           tapahtumaan liittyvien päästöoikeuksien tai Kioton yksiköiden määrä, mukaan lukien maatunnus mutta ilman päästöoikeuksien päästöyksikkötunnuksia ja Kioton yksiköiden yksikkösarjanumeroiden yksilöivää numeroarvoa;”.
                        
                     
         
               5)
            
            
               Korvataan liitteessä XIV olevan 5 kohdan a alakohta seuraavasti:
               
                           ”a)
                        
                        
                           päästöoikeuksien tai Kioton yksiköiden tämänhetkiset talletukset, mukaan lukien maatunnus mutta ilman päästöoikeuksien päästöyksikkötunnuksia ja Kioton yksiköiden yksikkösarjanumeroiden yksilöivää numeroarvoa;”.
                        
                     
         2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2018.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä helmikuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 275, 25.10.2003, s. 32.
   
      (2)  Euroopan parlamentin ja neuvoston päätös N:o 406/2009/EY, tehty 23 päivänä huhtikuuta 2009, jäsenvaltioiden pyrkimyksistä vähentää kasvihuonekaasupäästöjään yhteisön kasvihuonekaasupäästöjen vähentämissitoumusten täyttämiseksi vuoteen 2020 mennessä (EUVL L 140, 5.6.2009, s. 136).
   
      (3)  Komission asetus (EU) N:o 389/2013, annettu 2 päivänä toukokuuta 2013, Euroopan parlamentin ja neuvoston direktiivin 2003/87/EY ja Euroopan parlamentin ja neuvoston päätösten N:o 280/2004/EY ja N:o 406/2009/EY mukaisen unionin rekisterin perustamisesta ja komission asetusten (EU) N:o 920/2010 ja (EU) N:o 1193/2011 kumoamisesta (EUVL L 122, 3.5.2013, s. 1).